د پېښور بي آر ټي په بل بس اور لګېدلی، بس سروس ودرول شوی
په پېښور کې د چټک بس سروس (بي آر ټي) په بل بس اور لګېدلی چې له امله يې بسونه په موقتي/عارضي ډول ودرول شوي دي، د اور لګېدو په پېښه کې کوم زاني زيان ته دی اوښتی.
کراچۍ — د ځايي میډيا ترمخه د شورو/ چهارشنبې په ورځ په بي آر ټي بس د اور لګېدو دا څلورمه پېښه ده، له دې وړاندې هم دغه ډول درې پېښې مخې ته راغلي دي. په بس د اور لګېدو وروسته د خېبرپښتونخوا د تحريک انصاف ګوند په حکومت سختې نيوکې روانې دي. عوامي نيشنل ګوند ويلي چې کله نامکمله منصوبه پرانستل کيږي هم داسې به کیږي، ياد ګوند د اور لګېدو د پېښو د پلټنو غوښتنه کړې ده چې په دې پروژه د اولس پېسې لګول شوي دي. په ټولنيزو رسنیو ټویټر بي آر ټي چټک بس سروس ته برباد سروس یادول کيږي او د #BarbadRapidTransit سره خلک په دغه اړه څرګندونې کوي. خو د خېبرپښتونخوا د محنت وزیر شوکت يوسفزی وايي دا ډېره غټه پروژه ده او کومې کمپنۍ چې دا بسونه جوړ کړي دي د هغې عمله پېښور ته راغلې او ګوري چې په دې بسونو کې کومه تکنيکي خرابي ده هغه لرې کړي. د (جيو نيوز) سره په خبرو کې هغه ويلي دغه بسونه انشورنس دي او د کمپنۍ په وېنا ودرول شوي دي. د ځايي میډيا ترمخه د ژغورنې ادارې ريسکيو 1122 ویلي پرون په بس باندې اور د حيات اباد د اتوار بازار سره لګېدلی او ادارې په بس لګېدلی اور مړ کړی دی. د بي آر ټي پروژه د کال 2017م د اکتوبر په مياشت کې د 66 اربه روپو په لګښت پېل کړی شوې چې اوس ويل کيږي په دې پروژه لګېدونکې روپۍ 70اربه ته نزدې شوي دي، خو چارواکي وايي 66 اربه روپۍ پرې لګېدلي دي. د خېبرپښتونخوا د هغه وخت وزيراعلی پروېز خټک ويلي ؤ چې دا پروژه به په شپږو مياشتو کې پوره کولی شي خو د دې پروژې پرانسته د تېرې اګست د مياشتې په 13م نېټه د پاکستان وزیراعظم عمران خان کړې وه. دا پروژه نزدې په درې کاله موده کې سرته رسول شوې خو د پرانستې په وخت پرې هم داسې پوښتنه راولاړې شوې چې اوس هم په دې پروژه کې ځينې نيمګړتياوې پاتې دي لکه د ګاډو د ودرولو ځايونه، پلازې يا ودانۍ جوړول او د سايئکلو دپاره چې کومه لار وه هغه نه ده پوره کړی شوې. حکومتي چارواکي نيمګړتياوې مني خو وايي په نيمګړتياؤ کار روان دی او هغه به سر ته رسولی شي. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.